"መስመር ምስማር ዘይኮነ እናተደመርና ብሓባር ንምልማዕ'ዩ። ፈጻሚ ስራሕ ኢህወደግ ኣብ ጉዳይ ባድመ ኣይኮነን ዘትዩ። ኣብ ሞንጎ ክልቲኤን ሃገራት ዘሎ ነዊሕ ዶብ ዝምልከት ኢና ተዛቲና። እዚኣ ንብሕታ ነጺልኻ ምንብድባድ ልክዕ ኣይኾነን" ድማ ኢሎም። ውሳነ ፈፃሚ ስራሕ ኢህወዴግ፡ ቅድሚ ሐዚ እቲ ቤት ምኽሪ ባዕሉ ዝፈረሞ'ምበር ሓድሽ ነገር ከምዘይኮነ ድማ ኣብሪሆም። ህዝቢ ትግራይ እዚ ጸገም ክፍትሐሉ ኣብ ዝተፈላለዩ መድረኻት ከምዘልዐሎ ሓቢሮም፡ "ልክዕ ከምቲ ባድመ እንትትንከፍ ኩልና ብሓባር ዝዘመትና ሰላም እንትብሃል'ዉን ብሓባር ክንዉስን ኣለና" ክብሉ ፃውዒት ገይሮም። "ዝስተ ማይ'ኳ ዘይረኸበ ህዝቢ" ዶክተር ኣብይ ኣሕመድ፡ "ህዝቢ ትግራይ ዲሞክራሲ፣ ሰላምን ልምዓትን ክመጽእ'ዩ ብዝብል ልዕሊ ዝኾነ መስዋእቲ ኸፊሉ። ኮይኑ ግና እቲ ዝኸፍአ ጸገም ሰናይ ምምሕዳር ዘሎ ኣብቲ ክልል'ዩ" ክብሉ ብድፍረት ኣብ ውሽጢ እቲ ህዝቢ ዘሎ ፀገም ገሊፆም። ብሰንኪ ጎስጓስ ዝተፈላለዩ ሚድያታትን ተቓወምቲ ሓይልታትን እዚ ህዝቢ ናይዚ ስርዓት ሕልፊ ተጠቃሚ ንዝመስሎ ድማ ከምዚ ክብሉ አተሓሳሲቦም። "ህዝቢ ትግራይ ሕልፊ ዝተረብሐ፣ ዝተፈለየ ዝተጠቐመ ዝመስለና ብፍላይ ኣብ ክልላት ደቡብ፣ ኦሮሚያን ኣምሓራን እንርከብ ሰባት ህዝቢ ትግራይ ሕዚ'ዉን ማይ ንምስታይ ዝጽገም ህዝቢ'ዩ። ዝረኸቦ ትርፊ የለን። ዉሑዳት ሰባት ተሰሓሒቶም እንተሰሓሕቱና፡ ኣብ ጫፍ ወለጋ ዝነብር ሰብ ብሽም ትግራዋይ ምቕጻዕ ግቡእ ኣይኾነን። እዚ ዘይኣምን ገጠር ትግራይ ኸይዱ ይርአ"። ዉሑዳት ብሽሙ ተረቢሖም ክኾኑ ይኽእሉ'ምበር እቲ ህዝብስ ዘይሓለፈሉ ህዝቢ ክብሉ'ውን መስኪሮም። ህዝብን ፖለቲካዊ ውድብ ህወሓትን ፈሊኻ ምርኣይ ከምዘድሊ ድማ ኣተሓሳሲቦም። "ህወሓት ማለት ህዝቢ ትግራይ ማለት ኣይኮነን። እንተዘይኾይኑ ግና ከምዚኦም ዝበሉ ናይ ብሄር ጎንጺታት እናዓበዩ እንተኸይዶም ሃገር ናብ ሓደጋ ክትኣቱ'ያ። ህዝቢ ትግራይ ክሕገዝ ዝግብኦ እምበር ምስ ህወሓት ተደሚሩ ከም ጸላኢ ክርአ ዘይግብኦ ድኻ ህዝቢ'ዩ።" ክብሉ ድማ ወሲኾም። ጎንፅታት ወሰን ስርዓት ፌራሊዝም ዓበይቲ ዓወታት'ኳ እንተምጽአ ሙሉእ ግና ኣይኾነን ዝብሉ ኣብይ ኣሕመድ፡ ብባህሪኡ ዓበይቲ ጎንጺታት እምበር ኣናኣሽቶ ግንጺታት ዝፈትሕ ከምዘይኮነ ተዛሪቦም። ንዘጋጥሙ ጎንጺታት ሃገራዊ ፖለቲካዊ መልክዕ እናሃብካ ናብ ካልእ ጎንጺ ዝእተው ዘሎ ምንጩ ናይ ኣመራርሓ ጸገም ምዃኑ ድማ ከምዚ ክብሉ ኣብሪሆም። "እዚ ሕዚ ይኸዉን ዘሎ ነገር ብኣና ዘብቅዕ ኣይኾነን፡ ነፍሲ ወከፍ ክልል ዘለዎ ጸጋ ሓቝፉ ምንባር እንተድኣ ዘይኽኢሉ ከም ሃገር ጥራሕ ኣይኮነን እቲ ወለዶ' እዚ መከራ'ዩ ክርከብ። 'ዉጹልና' ኢሉ ዝሓስብ ሓይሊ እንተድኣ ሃልዩ ከም ሃገር ጥራሕ ኣይኮነን፡ ብብርኪ ኣህጉርን ዓለምን ክንፈጥሮ እንሓስቦ ዘለና ማሕበረ ቑጠባዉን ፖለቲካዉን ዉህደት ዝጎድእ'ዩ ክኸዉን። ክንዓቢ እንተድኣ ደሊና ካብዚ ናይ ድሕረት ኣተሓሳስባ ክንወጽእ ኣለና።" ኣብ መንጎ ወሰናት ብዙሓት ክልላት ዝረአ ዘሎ ምስሕሓብን፡ ምስ ኣብ መንጎ ሃገራት ዘሎ ርክብ ዶባት ዝመሳሰል ከምዝኾነ'ውን ብግራሞት ገሊፆም። እቲ ስርዓት ክምልሶም ዘይከኣለን ዝጎድሉ ነገራትን ብመጽናዕትን ዘተን ምፍታሕ ክከኣል ምእንታን ምድላው እቲ ፀገም ካብ መሰረቱ ብምግምጋም ትካላዊ ኣሰራርሓን ከምዘድልዮ ኣረዲኦም። ንቐፃላይ ሓምሳን ምኢትን ዓመታት ዝጠመተ ፍታሕ ምእላሽ ከምዘድሊ ድማ ኣስሚሮሙሉ። ምፍታሕ ጥርጡራት ግብረ ራዕዲ "ሽብር ኣብ ስልጣን ንምጽናሕ ብዘይኣግባብ ሓይሊ ምጥቃም ዝዉስኽ'ዩ። ዝኾነ ይኹን ወገን ሕገ መንግስቲ ከኽብር ኣለዎ። እቲ ሕገ መንግስቲ ትካላት ደሕንነትን ምክልኻልን ዘይሻራዊ ክኾኑ ኣለዎም ይብል፡ ግናኸ ከምኡ ዲና ሃኒጽናዮም?" ይብሉ ንዝቐረበሎም ሕቶ ብሕቶ ምላሽ እንትህቡ። ኣብ ቤት ፍርዲ ዝተኣሰሩ ሰባት ግረፉ፣ ኣብ ጸልማት ኣቐምጡ ይብል ድዩ?
